༤༤༨༽༄། ། བླ་མ་དམ་པའི་གདམས་ངག་ཐུགས་ལ་ཞོག་ཅེས་ཤེས་རབ་རྒྱལ་མཚན་ལ་གདམས་པ། ། »» ཨོཾ་སྭསྟི། རྗེ་བླ་མ་རྣམས་ལ་ཕྱག་འཚལ་ལོ། ། བཀའ་དྲིན་ཅན་ལ་སྐྱབས་སུ་མཆི། ། འགྲོ་བའི་མགོན་པོ་ཆོས་ཀྱི་རྗེ། ། དཔལ་ལྡན་ཕག་མོ་གྲུ་པ་ཡི། ། ཞབས་ཀྱི་པདྨོར་རབ་བཏུད་ནས། ། འགྲོ་བའི་མགོན་པོ་རྗེ་བཙུན་པ། ། མཉམ་མེད་མི་ཡི་སེངྒེ་མཆོག། ཐུབ་པའི་བསྟན་པ་རིན་ཆེན་ལ། ། དོན་གྱི་སྙིང་པོ་བདུད་རྩིའི་བཅུད། ། གསང་སྔགས་རྡོ་རྗེ་ཐེག་པ་ཡི། ། དོན་གྱི་སྙིང་པོ་རྒྱ་མཚོ་ཡིས། ། ཐུགས་ཀྱི་དཔལ་བེའུ་རབ་བཀང་ནས། ། འཇིག་རྟེན་གསུམ་མགོན་ཆོས་ཀྱི་རྗེ། ། དཔལ་ལྡན་དྲུག་པ་རྡོ་རྗེ་འཆང་། ། མཉམ་མེད་བླ་མ་རིན་ཆེན་གྱི། ། ཐུགས་ཀྱི་དགོངས་པ་བླ་མེད་པ། ། རང་བྱུང་ལྷན་ཅིག་སྐྱེས་པ་མཆོག། ལྷུན་གྱིས་གྲུབ་ཅིང་འདུས་མ་བྱས། ། སེམས་ཉིད་ཆོས་སྐུ་བདེ་ཆེན་གྱིས། ། སྣང་སྲིད་དབང་དུ་བསྒྱུར་མཛད་ཅིང་། ། གདུལ་བྱ་སྐལ་ལྡན་པདྨའི་ཚོགས། ། བྱིན་རླབས་ཉི་མའི་འོད་ཟེར་གྱིས། ། ཁ་འབྱེད་མཛད་པའི་རྗེ་བཙུན་ལ། ། བླ་མ་དམ་པས་ཞུས་ལགས་ན། ། ཐུབ་པ་ཆེན་པོ་ཆོས་ཀྱི་རྗེ། ། བྱང་ཆུབ་མཆོག་ཏུ་སངས་རྒྱས་པ། ། སྐྱོབ་མཛད་ཤཱཀྱའི་རྒྱལ་པོ་ཡིས། ། གདུལ་བྱ་སྨིན་པར་མཛད་པའི་ཚུལ། ། ཟབ་དང་ཞི་དང་སྤྲོས་དང་བྲལ། ། འོད་གསལ་འདུས་བྱས་མ་ཡིན་པས། ། གདུལ་བྱ་ཐམས་ཅད་སྨིན་པར་མཛད། ། ཆོས་ཀྱི་ཕུང་པོ་བརྒྱད་ཁྲི་དང་། ། བཞི་སྟོང་གསུངས་པ་ཐམས་ཅད་དང་། ། སྔགས་དང་ཕ་རོལ་ཕྱིན་པ་རྣམས། ། འདི་ལས་གཞན་མེད་གོང་མས་གསུངས། ། ཚིག་དང་ཡི་གེ་བསམ་མི་ཁྱབ། ། ཐག་རུལ་སྣ་ཡི་འབྲེང་རུལ་དང་། ། ཡིན་ལོ་བྱས་ལོ་བྱེད་ལོ་ཡི། ། ཚིག་ཚོགས་སྤྲིན་ཕུང་འཁྲིགས་ན་ཡང་། ། མི་རྟག་གློ་གཏད་སྙིང་གཞག་མེད། ། ཆོས་ཀྱི་རྒྱལ་པོའི་ཞིང་ཁམས་སུ། ། སངས་རྒྱས་གཉིས་པ་ལྟ་བུ་ཡི། ། སྐྱེས་བུ་དམ་པ་ཁྱེད་བཞུགས་པས། ། སངས་རྒྱས་ཉིད་ཀྱི་དམ་པའི་ཆོས། ། སེམས་ཉིད་འོད་གསལ་འགྲོ་འོང་མེད། ། རང་བྱུང་ཕྱག་རྒྱ་ཆེན་པོ་ཡིས། ། འགྲོ་བ་སྨིན་པར་མཛད་པར་ཞུ། ། སྙིང་པོ་སོ་ནམ་འདི་ལགས་པས། ། འགྲོ་བ་སྨིན་པར་མཛད་པར་ཞུ། ། མི་རྟག་ཚེ་ལ་གློ་གཏད་མེད། ། སྙིང་རྗེའི་དབང་གྱུར་མ་རྒན་རྣམས། ། ཁམས་གསུམ་འཁོར་བར་འཁྱམས་པ་ལ། ། སྐྱོབ་པར་བྱེད་པའི་སྐྱབས་གནས་མཆོག། བུ་ལས་གཞན་མེད་ཐུགས་ཀྱི་དགོངས། ། ནོར་བཟང་བླ་མ་བསྟེན་པ་ལྟར། ། ཁྱེད་ཀྱི་མོས་གུས་ཞབས་ཏོག་ཀུན། ། རྒྱུན་ཆད་མེད་པར་མཛད་པ་རྣམས། ། བླ་མ་རྣམས་ཀྱི་ཕྱག་ཏུ་ཐེངས། ། དབུལ་ཞིང་འཕོངས་པའི་སྡུག་བསྔལ་བསལ། ། མཁའ་ལས་ཆར་པ་བབ་པ་ཡིས། ། ས་གཞི་ལོ་ཏོག་སྨིན་པ་ལྟར། ། གདུལ་བྱ་རྒྱ་མཚོ་མང་པོ་ཀུན། ། བསྡུ་དངོས་བཞི་ཡིས་སྨིན་པ་ཀུན། ། སྐྱེས་བུ་དམ་པ་ཁྱེད་ཀྱི་དྲིན། ། བུ་སློབ་རྣམས་ཀྱི་ཞབས་འབྲིང་དང་། ། ཞབས་ཏོག་རྒྱ་ཆེན་བྱུང་བ་ཡང་། ། བདག་གིས་ཤ་ཆང་བུད་མེད་དང་། ། འདོད་ཡོན་ལོག་པའི་ཆོས་རྣམས་ཀྱིས། ། རང་གཞན་མང་པོ་མ་བསླུས་པ། ། ཁྱེད་ཀྱི་ཞབས་ཏོག་ཡིན་ནམ་སྙམ། ། བྱིས་པས་ཨ་ཐོ་««མེ་ཏོག་»»འཐུ་བ་ལྟར། ། མཛེས་དགུ་འཚོལ་གསོག་མ་ཁོམ་ཞིང་། ། དབུས་གཙང་པྲེ་ཏའི་གྲོང་ཁྱེར་དུ། ། བསྒྲུབས་ཀྱང་འགྲུབ་པར་མི་འདུག་ཅིང་། ། ཁྱེད་ཀྱང་ཕོངས་པར་མི་བཞུགས་པས། ། ཐེབས་ལེན་ཡིག་རྟེན་མ་མཆིས་པ། ། ཚོགས་ཤིང་འདུས་པའི་གྲྭ་པ་ལ། ། བཟོད་པ་དམ་པ་གསོལ་བ་ལགས། ། དགེ་བའི་རྩ་བ་ཐམས་ཅད་ཀུན། ། བླ་མེད་རྫོགས་པའི་བྱང་ཆུབ་ཏུ། ། བསྔོ་བ་ཆེན་པོས་བསྔོ་བར་ཞུ། ། ཕྱག་བུམ་རིལ་བ་སྤྱི་བླུགས་དང་། ། ཁ་ཆེ་གུར་ཀུམ་ཕུལ་གང་དང་། ། དབུ་ཞུ་ཏོ་པི་གསོལ་འཕྲོ་གཅིག། བསྐུར་ནས་མཆིས་པ་ཡིག་རྟེན་ལགས། ། བུ་གཅིག་ཤེས་རབ་རྒྱལ་མཚན་ལ། ། བླ་མ་དམ་པའི་གདམས་ངག་མཆོག། སྙིང་པོ་བླ་ན་མེད་པ་ཡིས། ། ངེས་པར་གདམས་ཀྱི་ཐུགས་ལ་ཞོག། ཐུགས་ལ་བརྩེ་བའི་ཨ་པ་ཡང་། ། འོད་གསལ་ངང་དུ་མྱ་ངན་འདས། ། རྩ་བའི་བླ་མ་རིན་ཆེན་ཡང་། ། རང་གི་སེམས་ལས་གཞན་པ་མེད། ། ཕུན་སུམ་ཚོགས་ཤིང་འགལ་རྐྱེན་སྤངས། ། བླ་མ་དམ་པའི་ཞབས་དྲུང་དུ། ། སྤུན་དང་འབྲེལ་པར་མི་བལྟ་ཞིང་། ། མཐོ་དམན་གཏོགས་འདོད་མ་ཆེ་བར། ། ཞབས་ཀྱི་དྲུང་དུ་བསྒོམ་པ་དེ། ། ཤིན་ཏུ་ངོ་མཚར་ཆེ་འམ་སྙམ། ། སྙིང་གཏམ་ཡིན་གྱི་ཐུགས་ལ་ཞོག། དབུ་ཞུ་ཏོ་པི་གསོལ་འཕྲོ་གཅིག། བསྐུར་ནས་མཆིས་པས་གསོལ་བར་ཞུ། ། ༈། །འགྲོ་བའི་བླ་མ་སྟོན་པ་ཡིས། ། གང་གིས་ཤིང་སྡོང་འཁྱེར་གཟིགས་ནས། ། ཉིད་ཀྱི་སྲས་ལ་བཀའ་བསྩལ་པ། ། ཤིང་འདི་ཚུ་རོལ་ཕ་རོལ་དང་། ། དབུས་སུ་ཆགས་པར་མ་གྱུར་ཅིང་། ། སྐམ་ལ་མ་ཕྱིན་མི་དང་ཡང་། ། མི་མ་ཡིན་པས་མ་བཟུང་ནས། ། ཀློང་དུ་མ་ནུབ་ཁོང་མ་རུལ། ། ཉེས་སྐྱོན་འདི་དང་བྲལ་གྱུར་ན། ། རྒྱ་མཚོ་ཆེན་པོར་ཕྱིན་འགྱུར་གསུངས། ། དེ་ལ་དགེ་སློང་ཚུ་རོལ་གྱི་འགྲམ་ཞེས་བྱ་བ་ནི་ནང་གི་སྐྱེ་མཆེད་དྲུག་གི་ཚིག་བླ་དྭགས་ཡིན་ནོ། ། ཕ་རོལ་གྱི་འགྲམ་ཞེས་བྱ་བ་དེ་ནི་ཕྱིའི་སྐྱེ་མཆེད་དྲུག་གི་ཚིག་བླ་དྭགས་ཡིན་ནོ། ། དབུས་སུ་ཐོགས་པ་ཞེས་བྱ་བ་དེ་དགའ་བའི་འདོད་ཆགས་ཀྱི་ཚིག་བླ་དྭགས་ཡིན་ནོ། ། སྐམ་ལ་ཕྱུང་བ་ཞེས་བྱ་བ་དེ་ནི་ངའོ་སྙམ་པའི་ང་རྒྱལ་གྱི་ཚིག་བླ་དྭགས་ཡིན་ནོ། ། མིས་གཟུང་བ་ཞེས་བྱ་བ་ནི། འདི་ལྟར་འདི་ན་ལ་ལ་རབ་ཏུ་བྱུང་བ་དང་ཁྱིམ་པ་འདྲེས་པར་གནས་ཏེ། དགའ་བ་མཚུངས་པ་དང་། བདེ་བ་མཚུངས་པ་དང་། བདེ་ན་བདེ་བ་དང་། སྡུག་བསྔལ་ན་དེ་སྡུག་བསྔལ་ཞིང་འཕྲལ་གྱི་བྱ་བ་བྱུང་ཞིང་འབྱུང་བ་རྣམས་ཡང་དག་པར་བླངས་ཏེ། མཐར་འབྱིན་པར་བྱེད་པ་ལྟ་བུ་ཡིན་ནོ། ། མི་མ་ཡིན་པས་བཟུང་བ་ཞེས་བྱ་བ་ནི། ཇི་ལྟར་འདི་ན་ལ་ལ་ཚུལ་ཁྲིམས་སམ། བརྟུལ་ཞུགས་སམ། དཀའ་ཐུབ་བམ་ཚངས་པར་སྤྱོད་པ་བསྟེན་པ་འདིས་བདག་ལྷ་འམ། ལྷ་གང་ཡང་རུང་བ་གཅིག་ཏུ་གྱུར་ཅིག་ཅེས་སྨོན་ལམ་བཏབ་ནས་ཚངས་པར་སྤྱོད་པ་ལྟ་བུའོ། ། ཀློང་དུ་ནུབ་ཅེས་བྱ་བ་ནི། ཇི་ལྟར་འདི་ན་ལ་ལ་བསླབ་པ་ཕུལ་ནས་བབས་པ་ལྟ་བུ་ཡིན་ནོ། ། ཁོང་རུལ་པ་ཞེས་བྱ་བ་ནི། ཇི་ལྟར་འདི་ན་ལ་ལ་ཚུལ་ཁྲིམས་འཆལ་བ། སྡིག་པའི་ཆོས་ཅན་ཁོང་མྱགས་ཤིང་འཛགས་པ། ཤིང་རུལ་པ་ལྟ་བུར་གྱུར་པ། ལུག་བོང་ལྟར་སྤྱོད་པ་དགེ་སྦྱོང་མ་ཡིན་ལ་དགེ་སྦྱོང་དུ་ཁས་འཆེ་བ། ཚངས་པར་སྤྱོད་པ་མ་ཡིན་པར་ཚངས་པར་སྤྱོད་པར་ཁས་འཆེ་བ་ཡོད་པ་ལྟ་བུ་ཡིན་ཏེ། དགེ་སློང་ཁྱོད་ཀྱིས་གལ་ཏེ་དེ་བཞིན་དུ། ཚུ་རོལ་གྱི་འགྲམ་དུ་མ་ཐོགས་ཞེས་བྱ་བ་ནས། མྱ་ངན་ལས་འདས་པ་ལས་བབ་པར་གྱུར་རོ། ། ཞེས་བྱ་བའི་བར་དུ་གསུངས་ནས། ཚེ་དང་ལྡན་པ་དེ་དགྲ་བཅོམ་པ་སེམས་ཤིན་ཏུ་རྣམ་པར་གྲོལ་བར་གྱུར་ཏོ། ། ཐུབ་པ་ཆེན་པོ་ཆོས་རྗེ་ཡི། ། སྲས་ཀྱི་ཐུ་བོ་ཉེ་སྡེ་ལ། ། བཀའ་བསྩལ་ལེགས་པར་གསུངས་པའི་དོན། ། ཁྱོད་ཀྱི་འཁོར་འདི་མཛེས་པ་དང་། ། ཤིན་ཏུ་མཛེས་པའི་རྒྱུ་མཚན་སྨྲོས། ། བདག་དྲུང་རབ་ཏུ་འབྱུང་འདོད་ལ། ། སྦྱངས་པའི་ཡོན་ཏན་ནུས་སམ་དྲིས། ། ནུས་ཞེས་མཆི་ན་རབ་ཏུ་ཕྱིན། ། དེས་ན་ཤིན་ཏུ་མཛེས་པ་ཡིན། ། སྟོན་པ་ཉིད་ལ་ཞུས་པ་ལས། ། སུ་ཡིས་སྦྱངས་པའི་ཡོན་ཏན་གྱི། ། བསྔགས་པ་གསུང་བ་དེ་དག་ཀུན། ། ཐུབ་ཆེན་རྒྱལ་བའི་ཡོན་ཏན་སྨྲ། ། སྦྱངས་པའི་ཡོན་ཏན་འཛིན་པ་ལ། ། སྟོན་པ་བལྟ་བའི་དུས་རྣམས་ལ། ། བཀག་པ་མེད་ཅེས་བཀའ་བསྩལ་གསུངས། ། ཐུབ་ཆེན་རྒྱལ་བ་ཡབ་སྲས་ཀྱི། ། རྗེས་སུ་སློབ་པར་བྱེད་པ་རྣམས། ། སྦྱངས་པའི་ཡོན་ཏན་གཙིགས་བཟུང་ནས། ། རབ་ཏུ་བྱུང་དང་ཆོས་སྟོན་པས། ། ཐུབ་པའི་དགོངས་པ་རྫོགས་པར་ངེས། ། ། །««